SET ดิ่งเกือบ 20 จุด เซ่นปัจจัยลบ 2 เด้ง “ดาวโจนส์” วูบ 800 จุด-สงครามการค้าระอุอีกรอบ
SET ดิ่งเกือบ 20 จุด เซ่นปัจจัยลบ 2 เด้ง หลัง “ดาวโจนส์” วูบ 800 จุด-สงครามการค้าระอุอีกรอบ ล่าสุด ณ เวลา 10.01 น. อยู่ที่ 1,652.73 จุด ลบ 19.59 จุด หรือ 1.17% สูงสุดที่ 1,654.94 จุด ต่ำสุดที่ 1,652.15 จุด มูลค่าการซื้อขาย 3.65 พันล้านบาท
6 ธ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.01 น. อยู่ที่ 1,652.73 จุด ลบ 19.59 จุด หรือ 1.17% สูงสุดที่ 1,654.94 จุด ต่ำสุดที่ 1,652.15 จุด มูลค่าการซื้อขาย 3.65 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับตัวลงตามตลาดหุ้นต่างประเทศ โดยตลาดหุ้นภูมิภาคเอเชียเช้านี้ต่างปรับตัวลงถ้วนหน้าหลังจากดัชนีหุ้นดาวโจนส์ร่วงลงไปกว่า 800 จุดเมื่อวันที่ 4 ธ.ค.ที่ผ่านมา ปัจจัยหลักมาจากอัตราผลตอบแทนพันธบัตรของสหรัฐฯ (Bond Yield) อายุ 2 ปีขึ้นมาสูงกว่าพันธบัตรอายุ 5 ปี ทำให้เกิดความกังวลว่าเศรษฐกิจสหรัฐฯจะชะลอตัว จึงโยกเงินไปลงทุนเข้าไปที่สินทรัพย์ปลอดภัย
นอกจากนี้ ยังมีความกังวลสงครามการค้าระหว่างสหรัฐและจีนที่ยังไม่ชัดเจนในเรื่องข้อตกลง รวมถึงล่าสุดประธานาธิบดีโดนัลด์ ทรัมป์ ทวีตข้อความกดดันไม่ให้กลุ่มประเทศผู้ส่งออกน้ำมัน (โอเปก) ปรับลดกำลังการผลิตน้ำมันก่อนที่การประชุมโอเปกจะมีขึ้นในวันนี้ เนื่องจากราคาน้ำมันยังอยู่ในระดับต่ำ พร้อมให้แนวรับ 1,660 จุด ส่วนแนวต้าน 1,678 จุด